આ પ્રસંગે ગ્રામ વિકાસ, ગ્રામ ગૃહ નિર્માણ, પશુપાલન રાજ્ય મંત્રી બચુભાઇ ખાબડે જણાવ્યુ હતુ કે કેન્દ્ર અને રાજ્ય સરકાર દ્વારા આ ઐતિહાસિક નિર્ણય લેવામાં આવ્યો છે. તત્કાલિન મુખ્ય મંત્રીશ્રી અને દેશના વડાપ્રધાનના ખેડૂત લક્ષી વિવિધ કાર્યક્રમો અભિગમો સહિત કૃષિ મહોત્સવ કાર્યક્રમો થકી આજે ખેડૂતોનું ઉત્પાદન વધ્યું છે. ત્યારે આ ઉત્પાદન થકી ખેડૂત આર્થિકરીતે સધ્ધર થાય અને તેની આવક બમણી થાય તે માટે ટેકાના ભાવોથી ખરીદી માટેનો નિર્ણય લેવામાં આવ્યો છે. જે અગાઉની સરકારોએ ખેડૂતો માટે નહોતું વિચાર્યુ. અગાઉ ખેડૂતોને મકાઇના ભાવ રૂા.૧૪૦૦/- અને ડાંગરના ભાવ ૧૫૫૦/- મળતા હતા. જે આજે પ્રતિ રૂા. ૧૭૦૦/- અને ૧૭૭૦/- નક્કી કરાયા છે. એટલે રૂા. ૩૦૦/- અને ૨૨૦/-નો સીધો વધારો થયો છે. તેમ જણાવતાં કેન્દ્ર અને રાજ્ય સરકાર ખેડૂતોની પડખે છે તેમ રાજ્ય મંત્રીશ્રી ખાબડે દ્રઢતાપૂર્વક ઉલ્લેખ કરતાં આંકડાકીય વિગતો દ્વારા ખેડૂતોને સમજ આપી હતી. આ યોજનાનો ખેડૂતો લાભ લઇ શકે તે માટે વધુને વધુ જુદા જુદા માધ્યમોથી પ્રચાર- પ્રસાર અને તેનો સંદેશો પહોંચે તેવા પ્રયાસો કરવા ઉપસ્થિત સૌ ચેરમેનશ્રીઓ, સંબંધિત અધિકારીઓ/ પદાધિકારીઓ, ખેડૂત ભાઇ- બહેનોને અપીલ કરી હતી.